**Zápisnica z konferencie Slovenského bridžového zväzu**

**konanej dňa 23.septembra 2023 v Poprade**

1. Na úvod Peter Belčák privítal všetkých prítomných členov na riadnej konferencii SBZ.
2. Konferencia schválila, aby mandátová komisia a návrhová komisia pôsobili v rovnakom zložení - Za: 12; Proti: 0; Zdržal sa: 0.
3. Konferencia schválila, aby členmi spoločnej mandátovej a návrhovej komisie boli Juraj Kvoček, Miroslav Ploščica a Jakub Rumančík - Za: 12; Proti: 0; Zdržal sa: 0.
4. P. Belčák konštatoval, že konferencie sa môže zúčastniť 13 delegátov s hlasovacím právom, pričom všetkých 13 je delegátov za členov v zmysle stanov SBZ, čl. 6, bod 3b) nasledovne:

- Košický bridžový klub 8 delegátov

- Bridžový klub NBH-PALMA Michalovce 2 delegáti

- Bridžový klub Topoľčany 1 delegát

- Bridžový klub West 1 delegát

- Žilinský bridžový klub 1 delegát

1. Na základe prezenčnej listiny bolo na konferencii prítomných 12 delegátov, čo znamená 92,3%-nú účasť. Mandátová komisia potvrdila uznášaniaschopnosť a prítomným delegátom boli odovzdané hlasovacie lístky.
2. Delegáti schválili navrhovaný program mimoriadnej konferencie - Za: 12; Proti: 0; Zdržal sa: 0.
3. K bodu 4 programu konferencie P. Belčák predniesol Správu o činnosti SBZ za uplynulé obdobie.
4. K bodu 5 programu konferencie P. Belčák predniesol Priebežnú správu o hospodárení SBZ za rok 2023.
5. V bodu 6 programu konferencie Milan Krajčo predniesol Výročnú správu kontrolóra (a) o kontrole poskytnutých prostriedkov zo štátneho rozpočtu na športovú činnosť a (b) o kontrole dodržiavania povinností vyplývajúcich SBZ zo zákona o športe. Na záver konštatoval, že kontrolná komisia SBZ v roku 2023 zatiaľ nemusela riešiť ani jednu sťažnosť, prípadne podnet na výkon kontroly.
6. Konferencia po krátkej diskusii k jednotlivým správam tieto zobrala na vedomie bez pripomienok - Za: 12; Proti: 0; Zdržal sa: 0.
7. V diskusii vystúpil Š. Kentoš s návrhom na navýšenie podielu finančného príspevku v budúcom roku pre dvojicu Boris Körös, Michal Vodička, ktorá obsadila na ME mládežníckych párov 3. miesto vo svojej kategórii. Peter Belčák na návrh reagoval vysvetlením, že SBZ prispieva mladým športovcom (a) prostredníctvom ich klubov, kde pri výpočte aktuálne vychádzame iba z počtu mladých bridžistov do 23 rokov v kluboch a (b) prostredníctvom úhrady nákladov pri ich účasti na vybraných reprezentačných súťažiach, pričom prioritu majú významné medzinárodné súťaže organizované WBF a EBL. Pre praktické naplnenie návrhu by P-SBZ muselo zmeniť pravidlo pre výpočet príspevku pre kluby tak, aby sa zohľadňovali aj výsledky alebo by muselo zasiahnuť do kompetencie kapitána mládežníckej reprezentácie, ktorý zodpovedá za výber súťaží a nomináciu športovcov na nich. Konferencia na záver diskusie k tomuto návrhu neprijala uznesenie. Peter Belčák požiadal prítomných zástupcov klubov, aby poslali zoznamy mladých športovcov, lebo ich počet vstupuje do výpočtu príspevku z MŠVVaŠ pre SBZ na rok 2024, z ktorého časť sa rozdeľuje klubom práve na účel rozvoja športu mládeže.
8. Juraj Kvoček prečítal návrh uznesenia z riadnej konferencie SBZ vypracovaný návrhovou komisiou. Delegáti tento návrh schválili - Za: 12; Proti: 0; Zdržal sa: 0. Uznesenie je prílohou tejto zápisnice.

Prezident SBZ poďakoval všetkým prítomným za účasť a konferenciu ukončil.

Zapísal: Peter Belčák

V Poprade, 24. septembra 2023